De findes i et utal af varianter. Er du til dem med fløde? Dem med creme? Fastelavnsbollebølgen skyller i år ind over landsdelen med fornyet kraft, og mange har stærke holdninger til, hvad en god version af bagværket består af. Spørger man Sigurður Elvar Baldvinsson, der er bager- og konditorunderviser på Tech College i Aalborg, og som er med som dommer til kåringen af Nordjyllands bedste fastelavnsbolle, skal en fastelavnsbolle først og fremmest være balanceret. - Det vil sige en vis mængde syre eller frugt der balancerer den fede smag fra cremen eller flødeskummet, siger han. Hverken for sød eller for fed Derudover må der gerne være et sprødt element i form af wienerdej, croissant, mørdej eller karamelliserede nødder – i hvert fald hvis man spørger faglæreren på Tech College. Det er i hans optik vigtigt, at bollen hverken bliver for sød eller for fed i smagen. - Man skal gerne kunne spise en hel fastelavnsbolle, og hvis man har lyst til lidt mere, så har den været helt perfekt, siger Sigurður Elvar Baldvinsson. Let for fastelavnsbollen at blive til en stjerne Fastelavnsbollen, der for første gang i Danmark blev beskrevet i kogebogen "Kogebog for smaa Husholdninger" af Madam Mangor i 1837, oplever lige nu stor hype. Sigurður Elvar Baldvinsson peger på, at det blandt andet skyldes, at der er flere nye bagerier, der prøver at skille sig ud med fastelavnsboller, der både ser anderledes ud og smager anderledes end dem, vi kender, ligesom mange også deler billeder af deres hjemmelavede fastelavnsboller på sociale medier. At fastelavnsbollen kan pyntes på mange forskellige måder, skubber til populariteten ifølge trendforsker Julia Lahme. - Det er lettere for en fastelavnsbolle at blive til en stjerne, end det er for en grim, trist grovbolle, siger hun til TV2 . Ifølge faglæreren på Tech College er det godt at få rusket op i de traditionelle opskrifter. - Det skubber til hele faget, som er positivt for os alle sammen der arbejder i og omkring bagerierne, siger han. Vær med i konkurrencen Du kan enten dele billedet af din fastelavnsbolle i kommentarsporet på vores Facebook-opslag om konkurrencen: Du kan lægge billedet ind på din Instagram-profil og bruge hashtagget #tv2nordelskerfastelavnsboller eller du kan sende billedet på mail til mehe@tv2nord.dk. Vi skal have billedet senest 9. februar. Er du blandt de seks udvalgte mesterbagere, kontakter vi dig torsdag 10. februar.

Opsummering:
Landets bagere langer fastelavnsboller over disken i stor stil, og i mange nordjyske køkkener bliver det traditionsrige bagværk kreeret. Nu kan du være med, når TV2 Nord kårer Nordjyllands bedste fastelavnsbolle.